Document ID: 32006R1862

ΚΑΝΟΝΙΣΜΌΣ (ΕΚ) αριθ. 1862/2006 ΤΗΣ ΕΠΙΤΡΟΠΉΣ
της 15ης Δεκεμβρίου 2006
για τροποποίηση του κανονισμού (ΕΚ) αριθ. 622/2003 για καθορισμό μέτρων για την εφαρμογή των κοινών βασικών προτύπων ασφάλειας των αερομεταφορών
(Κείμενο που παρουσιάζει ενδιαφέρον για τον ΕΟΧ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 2320/2002 του Ευρωπαϊκού Κοινοβουλίου και του Συμβουλίου, της 16ης Δεκεμβρίου 2002, για τη θέσπιση κοινών κανόνων στο πεδίο της ασφάλειας της πολιτικής αεροπορίας (1), και ιδίως το άρθρο 4 παράγραφος 2,
Εκτιμώντας τα ακόλουθα:
(1)
Η Επιτροπή υποχρεούται, δυνάμει του κανονισμού (ΕΚ) αριθ. 2320/2002, να λάβει μέτρα για την εφαρμογή των κοινών βασικών προτύπων αεροπορικής ασφάλειας σε όλη την Κοινότητα. Ο κανονισμός (ΕΚ) αριθ. 622/2003 της Επιτροπής, της 4ης Απριλίου 2003, για καθορισμό μέτρων για την εφαρμογή των κοινών βασικών προτύπων ασφάλειας των αερομεταφορών (2), ήταν η πρώτη νομοθετική πράξη που αφορούσε τέτοια μέτρα.
(2)
Χρειάζονται μέτρα ώστε να καταστούν ακριβέστερα τα κοινά βασικά πρότυπα.
(3)
Όσον αφορά τις πύλες ανίχνευσης μεταλλικών αντικειμένων (WTMD), οι σχετικές απαιτήσεις επιδόσεων πρέπει να καθορισθούν με νομοθετική πράξη. Τα πρότυπα όμως πρέπει να επανεξετάζονται σε τακτική βάση και τουλάχιστον ανά διετία, προκειμένου να εξασφαλισθεί ότι εξακολουθούν να ανταποκρίνονται στις τεχνικές εξελίξεις.
(4)
Οι απαιτήσεις επιδόσεων για τις WTMD πρέπει να θεωρηθούν ως το πρώτο βήμα προς την πλήρη εναρμόνιση των τεχνικών προδιαγραφών τέτοιων εξοπλισμών. Πρέπει μάλιστα να συμπληρωθούν όσο το δυνατόν συντομότερα από εναρμονισμένες διαδικασίες ταξινόμησης των WTMD, οι οποίες θα περιλαμβάνουν τους όρους δοκιμής.
(5)
Σύμφωνα με τον κανονισμό (ΕΚ) αριθ. 2320/2002 και προκειμένου να αποτραπούν τυχόν παράνομες ενέργειες, τα μέτρα που καθορίζονται στο παράρτημα του κανονισμού (ΕΚ) αριθ. 622/2003 πρέπει να είναι απόρρητα και να μην δημοσιευθούν. Το ίδιο ισχύει αναγκαστικά και για κάθε τροποποιητική πράξη.
(6)
Ο κανονισμός (ΕΚ) αριθ. 622/2003 πρέπει να τροποποιηθεί αναλόγως.
(7)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής ασφάλειας της πολιτικής αεροπορίας,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το παράρτημα του κανονισμού (ΕΚ) αριθ. 622/2003 τροποποιείται σύμφωνα με το παράρτημα του παρόντος κανονισμού.
Το άρθρο 3 του κανονισμού αυτού ισχύει σε ό,τι αφορά το απόρρητο του παρόντος παραρτήματος.
Άρθρο 2
Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 15 Δεκεμβρίου 2006.

Labels: 7
8
15